Vlok se Tankwa-toer 'n treffer | Maroela Media
Vir Vlok Cilliers is die Tour de Tankwa soveel meer as net 'n bergfietsavontuur deur die pragtige Karoo; dit is 'n middel tot 'n spesifieke doel: Om 'n verskil in ander se lewens te maak.
"Dit was 'n reusesukses. Nie net te danke aan die geld wat ingesamel is nie, maar ook weens die vriendskapsbande wat gesmee is," het die skopafrigter van die Franse rugbyspan gesê.
Sy VlokSkop-stigting is juis van stapel gestuur om studente finansieel by te staan en daar word saam met Helpende Hand gewerk om hulpbehoewende studente te identifiseer en hul studieskuld te vereffen.
Volgens Cilliers was die eerste dag van die trapavontuur sy gunsteling.
"Almal het as vreemdelinge weggespring, maar ná 96 km se swaarkry is daar saam gelag en stories om die kampvuur gedeel. Ons is reeds besig om die volgende toer te reël – dit sal in April 2023 plaasvind."
Die Tour de Tankwa was 'n sukses. Foto: Verskaf.
Maar vir die gewilde skopafrigter is finansiële hulp egter nie genoeg nie. Van die studente het 'n ouer aan die dood afgestaan en hy poog om ook op 'n geestelike vlak waarde tot hul lewe te voeg.
Cilliers was deel van die Franse groep wat vanjaar die Sesnasiesreeks gewen het. Foto: Verskaf.
Cilliers was deel van die Hane se suksesvolle Sesnasies-veldtog en hy behoort weer in Junie na Frankryk terug te keer; 'n toer na Japan is immers op die spyskaart.
Volgens Wêreldrugby is die Fransmanne tans die naasbeste span op die internasionale verhoog en hulle is ongetwyfeld een van die gunstelingspanne om volgende jaar die Webb Ellis-trofee omhoog te hou.
En, soos wat hy in 'n vorige onderhoud met Maroela Media gesê het, kan skopwerk 'n deurslaggewende rol in die Wêreldbeker-toernooi speel.